जयशंकर बोले- हमने रूस से रिकॉर्ड 5.7 करोड़ बैरल तेल खरीदा, यह भारत की कुल खरीद का 38%
Jaishankar said – We bought a record 57 million barrels of oil from Russia, this is 38% of India's total purchase
रूस से तेल खरीदने पर अमेरिकी नेतृत्व वाले जी-7 देशों द्वारा थोपी गईं सभी पाबंदियां भारत पर बेअसर रही हैं। भारत ने मार्च में रूस से कुल 5.7 करोड़ बैरल (18 लाख बैरल/दिन) तेल खरीदा, जो रिकॉर्ड है। खास बात यह कि यह भारत की कुल खरीद का 38% है।
इसी के साथ रूस ईराक को पछाड़कर भारत का सबसे बड़ा तेज सप्लायर भी बन गया है। अब पश्चिम एशियाई सप्लायर इराक, सऊदी अरब और यूएई का संयुक्त हिस्सा इस साल 43% तक कम हो गया है।
दरअसल, रूस से भारत को तेल अंतरराष्ट्रीय बाजार से 20% सस्ता मिलता है। गौर करने लायक बात यह भी है कि भारत के लिए रूसी सप्लाई जी-7 द्वारा पाबंदियों की घोषणा के बाद और तेज हुई है। जबकि, चीन ने प्रतिबंधों के बाद तेल सप्लाई घटा दी है।
भारत ने 2020 में रूस से अपनी जरूरत का सिर्फ 2% कच्चा तेल खरीदा था। फिर रूस-यूक्रेन युद्ध शुरू होने से ठीक पहले 2021 में कुल सप्लाई 16% हो गई। फिर युद्ध शुरू हुआ और 2022 में सप्लाई ने 35% का स्तर छू लिया। अब मार्च में भारत की खरीद 38% रही है।
जयशंकर साफ कह चुके- हम अपने हित देखेंगे; यूरोप पहले खुद रूसी सप्लाई कम करे, फिर दूसरों को कहे
रूस से तेल सप्लाई बढ़ाने पर विदेश मंत्री एस. जयशंकर कह चुके हैं कि भारत और रूस के बीच संबंध न केवल तेल आपूर्ति, बल्कि अन्य क्षेत्रों में भी तेजी से मजबूत हो रहे हैं। उन्होंने रूस-यूक्रेन युद्ध के बाद बदले पश्चिमी देशों के नजरिए पर कहा कि यूरोपीय देश अब भी अपनी जरूरत का कुल 40% क्रूड-गैस रूस से ही आयात करते हैं। इसलिए जो बात वे दूसरों को कह रहे हैं, पहले खुद पर लागू करें।
एक्सपर्ट व्यू: रूसी तेल की सप्लाई अब शायद ही घटे, लेकिन बढ़ जरूर सकती है
सऊदी अरब के थिंक टैंक ‘कैप्सार्क’ और अरामको में वरिष्ठ अधिकारी रहे क्रूड बिजनेस विशेषज्ञ तिलक दोषी का कहना है- ‘हाल के दिनों में रूसी निर्यातकों और भारतीय कंपनियों के बीच नए करार हुए हैं। इसका सीधा मतलब है कि भारत और रूस के बीच तेल व्यापार अभी जिस स्तर पर पहुंच चुका है, उससे शायद ही कम हो। लेकिन, जिस तरह से रूस कम दाम पर कच्चा तेल दे रहा है, उससे लगता है कि भविष्य में रूसी सप्लाई और बढ़ेगी।
लेकिन फायदा पूरा नहीं, क्योंकि पेट्रोल-डीजल सस्ते नहीं हुए, पर महंगाई थमी 
रूस से 20% सस्ता तेल खरीदने से भारतीय कंपनियों को फायदा हुआ है। मई 2022 से अब तक उनके 29 हजार करोड़ रु. बच चुके हैं। लेकिन, कंपनियों ने यह फायदा कंज्यूमर तक नहीं पहुंचने दिया। दूसरी ओर जैसे दुनियाभर में पेट्रोल की कीमतें बढ़ीं, भारत में नहीं बढ़ीं। इससे महंगाई काबू में लाने में मदद मिली। सरकार ने भी तेल कंपनियों को दाम कम करने के लिए नहीं कहा। रिफाइनर्स ने रूसी तेल की खरीद बढ़ाकर पिछले नुकसान की भरपाई की।